La Bibia piemontèisa/Testament Vej/Age/Age 1


1

La costrussion dël templ 

Lë scond ann dël rè Dario, ël prim dì dël quint mèis, la paròla 'd Nosgnor a l'é stàita adressà për ël mojen dël ministeri dël profeta Agé a Zorobabel, fieul ëd Sealtiel, governator ëd Giuda, e a Giosué, fieul ëd Iosadach, ël grand sacerdòt, an costa manera:

"Parèj a parla ël Signor dl'Univers. Costa gent a dis: 'A l'é 'ncora nen rivà 'l moment d'arcostrùe ël Templ ëd Nosgnor!'".

Nosgnor, contut, për ël mojen dël profeta Agé, a l'ha comunicà soa paròla e a l'ha dit: "A vë smija 'l moment dë sté ant le vòstre ca quiet, quand che costa Ca a l'é delabrà?" . Donch, adess parèj a parla 'l Signor dl'Univers: 'Penseie da bin a lòn ch'i l'eve fàit! Vojàutri i l'eve sëmnà tant, ma i l'eve cojù poch; i l'eve mangià, ma nen da gaveve la fam; vojàutri i l'eve beivù, ma nen fin-a a anciocheve; voi i seve vestive, ma nen fin-a a scaudeve. L'ovrié a l'ha avù sò salari për butelo drinta na borsa forà!"

Parèj a parla ancora 'l Signor dl'Univers: 'Penseie da bin a lòn ch'i l'eve fàit. Monté an sla montagna, porté 'd bòsch e tiré torna sù mia Ca. Ambele-lì i-i butrai mia compiasensa e i manifesterai mia glòria. I lo diso mi, ël Signor'. Vojàutri i spetave l'abondansa e a l'é rivaje 'l pòch. Lòn che voi i portave antëcà mi i lo sbardlava. E perchè? Për motiv che mia Ca a l'é drocà an ruin-a, tuti vojàutri iv deve da fé për vòstre ca. A l'é për lòn che ij cej a l'han sarave la rosà e 'dcò la tèra a arten sò prodot. I l'hai ciamà la suitin-a an sla tèra e ansima le montagne, an sël gran, e an sël vin neuv, an sl'euli e ansima lòn ch'a dà la tèra, ansima a j'òm e a le bestie, e su tùit ij travaj ëd vòstre man.

Adess Zorobabel, fieul ëd Sealtiel, e Giosué, fieul ëd Iosadach, ël grand sacerdòt, e tuta la remanensa dla gent a l'han scotà la vos ëd Nosgnor sò Dé e le paròle dël profeta Agé, conform a la mission che Nosgnor sò Dé a l'avìa daje. E 'l pòpol a l'ha avù tëmma dëdnans a Nosgnor. Agé, ël mëssagé dël Signor, a l'ha parlaje con coste paròle a la gent, conform a la volontà 'd Nosgnor. E 'l Signor a l'ha dësvià lë spirit ëd Zorobabel, fieul ëd Sealtiel, fieul ëd Iosadach, ël governator ëd Giuda, lë spirit ëd Giosué, grand sacerdòt, e lë spirit ëd tut ël pòpol: lor a son ëvnùit e a l'han anandià ij travaj për ël Templ dël Signor dl'Univers, sò Dé.Sòn a l'é stàit ël vintequat dël sest mèis.

Piemontèis
Bibia
Testament Vej
Age